**Podmienky**

**PRE AKCEPTÁCIU PREDPLATENÝCH KARIET**

**vydaných spoločnosťou SPPS, a.s.**

**Účinnosť od 18.07.2016**

1. **Základné ustanovenia**
	1. Tieto Podmienky pre akceptáciu Predplatených kariet vydaných spoločnosťou SPPS, a.s. (ďalej len „**Podmienky**“) upravujú právny vzťah medzi spoločnosťou SPPS, a.s.(ďalej len „**SPPS**“) a Obchodníkom, v súvislosti s akceptáciou Predplatených kariet vydaných spoločnosťou SPPS u príslušného Obchodníka za účelom realizácie Platieb za tovary a služby príslušného Obchodníka Držiteľom.
	2. Spoločnosť SPPS, a.s. je vydavateľom elektronických peňazí v zmysle § 80 a nasl. Zákona o platobných službách, na základe rozhodnutia Národnej banky **Slovenska č. ODB-627/2015-6, ktoré nadobudlo účinnosť dňa 01.07.2015, a ktoré je zaregistrované v Obchodnom registri Okresného súdu Bratislava I.** V súvislosti s vydávaním elektronických peňazí spoločnosť SPPS podlieha dohľadu Národnej banky Slovenska.
	3. Tieto Podmienky tvoria súčasť Zmluvy o akceptácii uzatvorenej medzi Obchodníkom a SPPS.
2. **Definícia pojmov**

Pojmy uvedené ďalej majú pre účely týchto Podmienok nasledujúci význam:

# Autorský zákon je zákon č. 185/2015 Z.z. Autorský zákon;

# Akceptačné miesto Obchodníka sú kamenné alebo internetové prevádzky Obchodníka, na ktorých Obchodník poskytuje predaj tovarov a služieb, a kde akceptuje Predplatené karty na základe Zmluvy medzi SPPS a Obchodníkom. Pre vylúčenie pochybností Akceptačné miesta Obchodníka tvoria súčasť Akceptačných miest SPPS;

# Akceptačné miesta SPPS sú akceptačné miesta zmluvných partnerov SPPS označené nálepkou a alebo inou vizualizáciou Predplatenej karty / značky SKPAY, ktoré akceptujú pre účely Platieb Predplatené karty;

# Akceptovanie Predplatenej karty je prijímanie Predplatenej karty na Akceptačnom mieste Obchodníka za účelom Platby za predaj tovaru a/alebo poskytnutie služby Obchodníkom Držiteľovi;

# Akceptačné zariadenie pozostáva z Mobilnej aplikácie od spoločnosti SPPS riadne nainštalovanej na Zariadení alebo z aplikácie WebPay riadne nainštalovanej na príslušnej webovej stránke Obchodníka, a je určené na elektronické spracovanie Platieb realizovaných Predplatenými kartami u Obchodníka, na základe Zmluvy o akceptácii;

# Aktivačný kód - dočasný číselný kód, ktorý slúži na aktiváciu Mobilnej aplikácie. Aktivačný kód obdrží Obchodník po podpise Zmluvy o akceptácii na email uvedený v Zmluve o akceptácii. Ak Obchodníkovi Aktivačný kód expiroval, môže si ho opätovne vyžiadať zaslaním požiadavky cez webový formulár na stránke obchodnici.spps.sk ;

# Autorizácia je proces automatického overenia krytia Platby realizovanej Držiteľom prostredníctvom Predplatenej karty v Autorizačnom centre, ktorého výsledkom je povolenie, alebo zamietnutie Platby;

# Autorizačné centrum je miesto, kde sa realizuje Autorizácia, pre účely tejto Zmluvy sa pod Autorizačným centrom rozumie Systém SKPAY prevádzkovaný spoločnosťou SPPS;

# Autorizačný kód je jedinečný číselný identifikátor Platby (ID), ktorý obdrží Akceptačné miesto Obchodníka od Autorizačného centra ako potvrdenie súhlasu na realizáciu Platby pri Platbe cez Mobilnú aplikáciu;

# Držiteľ je fyzická osoba, ktorá je oprávnená Predplatenú kartu používať;

# Inštalačný balíček tvorí aplikácia WebPay, Integračná príručka, HMAC Key , Merchant kód pre inštaláciu aplikácie WebPay na internetovú stránku Obchodníka. HMAC Key a Merchant kód predstavujú prihlasovacie údaje Obchodníka;

# Integračná príručka je dokumentácia obsahujúca základný technický popis modulov a vlastností aplikácie WebPay, nastavenia, podmienky inštalácie a zásady práce s aplikáciou WebPay, ktorá môže byť poskytnutá v elektronickej alebo papierovej podobe;

# Kartový účet je evidenčný účet vedený v systéme SKPAY, na ktorom sú evidované elektronické peniaze Zákazníka, a ku ktorému sú vydané Predplatené karty; pre vylúčenie pochybností tento účet nepredstavuje platobný účet;

# Kontaktné osoby sú osoby oprávnené konať v mene Obchodníka v súvislosti s úpravou podmienok akceptácie Predplatených kariet; pre vylúčenie pochybností sa pod Kontaktnými osobami rozumejú Konajúce osoby a Zástupca určené v Zmluve;

# Linka technickej podpory je emailová adresa obchodnici@spps.sk a/alebo webový formulár na stránke obchodnici.spps.sk, kde SPPS poskytuje služby konzultácií technických problémov, hlásenia porúch a servisných zásahov, reklamácie a poradenskú činnosť k zabezpečovaniu akceptácie Predplatenej karty;

# Mobilná aplikácia Obchodník Poštovej karty (ďalej len „Mobilná aplikácia“)- je softvér spoločnosti SPPS, je určená pre Obchodníka, umožňuje inštaláciu na smartfony na platforme Android, príp. ďalších zariadeniach podľa špecifikácie SPPS za účelom umožnenia realizácie bezhotovostného platenia prostredníctvom Predplatenej karty na Akceptačných miestach Obchodníka;

# Obchodné podmienky (OP) sú Obchodné podmienky spoločnosti SPPS, ktoré upravujú podmienky používania príslušnej Predplatenej karty;

# Obchodník je právnická osoba, alebo fyzická osoba podnikateľ, ktorá s SPPS uzatvorila Zmluvu o akceptácii Predplatených kariet vydaných SPPS. Obchodník je oprávnený v rámci svojej podnikateľskej, profesnej alebo inej obdobnej činnosti predávať tovary a/alebo poskytovať služby;

# PIN je štvormiestne osobné bezpečnostné identifikačné číslo Držiteľa, ktorým je vo vybraných prípadoch podmienené používanie Predplatenej karty na Zariadení, a pri správnom zadaní ktorého Systém SKPAY považuje Platbu za autorizovanú Držiteľom;

# PIN Zariadenia – je bezpečnostné identitikačné číslo Zariadenia, ktorým je podmienené používanie Mobilnej aplikácie na Zariadení Obchodníka, a pri správnom zadaní ktorého Systém SKPAY považuje Zariadenie za riadne identifikované Obchodníkom a umožní spustenie Mobilnej aplikácie;

# Platba je platobná operácia vo forme platby za tovary a služby Obchodníka vykonaná Držiteľom prostredníctvom Predplatenej karty na Akceptačnom zariadení Obchodníka;

# Poplatok je poplatok uvedený v bode 8 týchto Podmienok, ktorý je zúčtovávaný Obchodníkovi počas kalendárneho mesiaca za transakcie realizované Predplatenými kartami na Akceptačnom zariadení Obchodníka.

# Predplatená karta je akýkoľvek platobný prostriedok vydaný a spravovaný spoločnosťou SPPS, označený ochrannými a identifikačnými prvkami spoločnosti SPPS, ktorý umožňuje jeho Držiteľovi realizovať Platby za tovary a služby u Obchodníka prostredníctvom elektronických peňazí evidovaných na Kartovom účte ku Predplatenej karte;

# Produkčná prevádzka je poskytovanie služieb v reálnych podmienkach;

# Refundácia je transakcia, pri ktorej sa realizuje spätná úhrada finančných prostriedkov pri reklamácii;

# Risk monitoring je preventívne sledovanie transakcií u Obchodníka, ktoré realizuje SPPS ako bezpečnostné – preventívne opatrenie proti rizikovým a podvodným transakciám;

# Sadzobník poplatkov je dokument spoločnosti SPPS, ktorý obsahuje špecifikáciu poplatkov v prospech spoločnosti SPPS;

# SP je Slovenská pošta, a.s., so sídlom: Nám. SNP 35, 811 01 Bratislava, IČO: 36 631 124 zapísaná v Obchodnom registri Okresného súdu Banská Bystrica, Oddiel: Sa, vložka č.: 803/S;

# SKPAY alebo Systém SKPAY je súhrn technických, organizačných a právnych prostriedkov, ktoré umožňujú využitie Predplatených kariet na úhradu tovarov a služieb za dodržania definovaných pravidiel. SKPAY je prevádzkovaný spoločnosťou SPPS;

# Testovacia prevádzka je poskytovanie služieb v prostredí určenom na simuláciu produkčných chýb a overenie nastavenia aplikácie WebPay.

# WebPay je softvérová aplikácia, ku ktorej má SPPS majetkové autorské práva, vrátane modulov, príslušenstva a rozhraní, ku ktorej dáva SPPS Obchodníkovi prístup pre účely realizovania transakcií Predplatenou kartou Zákazníkom.

# Zákazník je fyzická alebo právnická osoba, ktorá uzatvorila so spoločnosťou SPPS Zmluvu definovanú nižšie a ktorá je majiteľom elektronických peňazí evidovaných na Kartovom účte k Predplatenej karte;

# Zariadenie je elektronické zariadenie Obchodníka, ktoré spĺňa minimálne technické požiadavky uvedené v popise Mobilnej aplikácie pri jej inštalácii;

# Účet elektronických peňazí Obchodníka je účet elektronických peňazí zriadený pre Obchodníka v Systéme SKPAY, ktorý slúži na evidenciu Platieb realizovaných Držiteľmi prostredníctvom elektronických peňazí v prospech Obchodníka; číslo Účtu elektronických peňazí Obchodníka zodpovedá Variabilnému symbolu, ktorý je v SKPAY pridelený každému Obchodníkovi po jeho úspešnej registrácii; pre vylúčenie pochybností tento účet nepredstavuje platobný účet;

# Účet Obchodníka je platobný účet vedený v  banke v SR, na ktorý sú pripisované Platby realizované na Akceptačných miestach Obchodníka, a ktorý Obchodník uvedie pri registrácii Obchodníka;

# Zmluva o akceptácii je zmluva o akceptácii Predplatených kariet vydaných SPPS, ktorá je súčasťou Zmluvy o vydaní Karty a poskytnutí Platobnej funkcionality Poštovej karty/Poštovej karty – Komerčnej (ďalej len „Zmluva“), a ktorá nadobúda platnosť dňom jej podpisu dotknutými zmluvnými stranami.

1. **Akceptačné zariadenie - Mobilná aplikácia**
	1. Akceptačné zariadenie – Mobilnú aplikáciu môžu využívať len Obchodníci, ktorí uzatvorili os SPPS Zmluvu o akceptácii. SPPS po podpise zasiela Obchodníkovi pokyny k registrácii na emailovú adresu uvedenú v Zmluve o akceptácii.
	2. Pre účely využívania a riadnej funkčnosti Mobilnej aplikácie je potrebné:
		1. vykonať inštaláciu Mobilnej aplikácie na Zariadení. Mobilnú aplikáciu si môže Obchodník stiahnuť prostredníctvom odkazu, ktorý mu bude zaslaný v emaile podľa bodu 3.1 tohto článku.
		2. zaregistrovať Obchodníka v Systéme SKPAY prostredníctvom Mobilnej aplikácie,
		3. aktivovať Zariadenie.
	3. Obchodník na inštaláciu Mobilnej aplikácie využije vlastné Zariadenie. SPPS nepreberá žiadnu zodpovednosť za funkčnosť Zariadenia, dátovej služby na Zariadení, zaškolenie personálu Obchodníka na obsluhu Zariadenia.
	4. SPPS je oprávnená určiť minimálne technické požiadavky na Zariadenie určené povahou Mobilnej aplikácie, pričom tieto technické požiadavky sú uvedené v  popise Mobilnej aplikácie pri jej inštalácii.
	5. Obchodník nesmie sprístupniť Mobilnú aplikáciu neoprávnenej osobe. SPPS nezodpovedá za sprístupnenie údajov obsiahnutých v  Mobilnej aplikácii neoprávnenej osobe.
	6. Obchodník je oprávnený požiadať SPPS cez Linku technickej podpory bez zbytočného odkladu o zmenu alebo zrušenie ktoréhokoľvek bezpečnostného údaju v prípade jeho straty, odcudzenia alebo pri podozrení, že sa s ním oboznámila neoprávnená osoba, a to spôsobom podľa pokynov SPPS. Obchodník je súčasne povinný zabezpečiť, aby v prípade podozrenia na zneužívanie Mobilnej aplikácie alebo podozrenia na jej zneužívanie boli vykonané všetky úkony smerujúce k upusteniu od takéhoto stavu alebo od činností porušujúcich právne predpisy alebo zmluvné dojednania s SPPS a tiež bezodkladne odstrániť následky takýchto činností. Obchodník sa zároveň zaväzuje nahlásiť zneužitie alebo podozrenie na zneužitie Mobilnej aplikácie SPPS cez Linku technickej podpory.
	7. Obchodník nie je oprávnený poskytovať s využitím Mobilnej aplikácie akékoľvek ďalšie služby.
	8. Obchodník je povinný oboznámiť osoby obsluhujúce Akceptačné zariadenie – Mobilnú aplikáciu s podmienkami jeho obsluhy a preberá zodpovednosť za dodržiavanie týchto postupov. SPPS nepreberá žiadnu zodpovednosť za škody vzniknuté nesprávnou obsluhou Akceptačného zariadenia – Mobilnej aplikácie .
	9. Obchodník sa zaväzuje nevykonávať akékoľvek zásahy do Mobilnej aplikácie bez písomného súhlasu SPPS, v opačnom prípade zodpovedá za vzniknuté škody a vyčíslenú škodu je povinný SPPS uhradiť.
2. **Akceptačné zariadenie - aplikácia WebPay**
	1. Akceptačné zariadenie – WebPay (ďalej ako „**WebPay**“) môžu využívať len Obchodníci, ktorí uzatvorili s SPPS Zmluvu o akceptácii. SPPS po podpise zasiela Obchodníkovi pokyny k registrácii na emailovú adresu uvedenú v Zmluve o akceptácii.
	2. Pre účely využitia WebPay musí Obchodník prevádzkovať internetový obchod, pričom stránka internetového obchodu Obchodníka podlieha všeobecne právnym predpisom Slovenskej republiky.
	3. Internetová stránka Obchodníka, prostredníctvom ktorej predáva tovar, resp. služby nesmie obsahovať akékoľvek informácie a údaje, ktoré sú v rozpore so všeobecne záväznými právnymi predpismi Slovenskej republiky.
	4. Internetová stránka Obchodníka, musí obsahovať najmä jasnú identifikáciu Obchodníka (obchodné meno, sídlo, miesto osobného odberu, IČO, DIČ, označenie registra, ktorý podnikateľa zapísal a číslo zápisu, telefónny a mailový kontakt), ďalšie údaje ako úplný popis ponúkaného tovaru alebo služby, cenu, menu, dodacie a platobné podmienky, zrušenie objednávky, vrátenie tovaru a uhradenej čiastky, reklamačný poriadok, obchodné podmienky, možnosť odstúpenia od zmluvy. V prípade registrácie Zákazníkov – informáciu o tom, že Obchodník s údajmi nakladá v súlade so Zákonom o ochrane osobných údajov.
	5. SPPS poskytne Obchodníkovi WebPay až po splnení technických a prevádzkových podmienok a požiadaviek v zmysle nižšie uvedeného.
	6. SPPS poskytne Obchodníkovi testovací Inštalačný balíček, ktorého súčasťou je Integračná príručka za účelom inštalácie WebPay na požadovaných internetových stránkach Obchodníka v rámci Testovacej prevádzky.
	7. Zmluvné strany sa dohodli a súhlasia, že inštaláciu ako aj Testovaciu prevádzku WebPay na internetových stránkach Obchodníka zrealizuje Obchodník v zmysle podmienok uvedených v Inštalačnom balíčku, a to osobitne vo vzťahu ku každej internetovej stránke, na ktorej chce Obchodník WebPay využívať. Za účelom riadnej realizácie Testovacej prevádzky sa SPPS zaväzuje poskytnúť Obchodníkovi maximálnu možnú súčinnosť.
	8. Ak inštalácia WebPay prebehla v poriadku a testy boli úspešné, , Obchodníko tejto skutočnosti informuje SPPS na e-mailovú adresu obchodnici@spps.sk. Pre vylúčenie pochybností sa za úspešné zrealizovanie Testovacej prevádzky považuje úspešné zrealizovanie aspoň jednej transakcie z každého typu nasledovných transakcií: authorize payment, reversal, refund.

Obchodník je povinný zaslať SPPS e-mail obsahujúci:

* + 1. Informáciu o vykonaní a výsledku testov,
		2. Linku na vizuál každej internetovej stránky Obchodníka, kde si Zákazník vyberá spôsob úhrady platieb za tovary alebo služby.

Pre účely tohto bodu je postačujúca emailová komunikácia z registrovanej e-mailovej adresy Obchodníka.

* 1. Po úspešnom vykonaní testov SPPS následne zasiela Obchodníkovi Inštalačný balíček pre Produkčnú prevádzku, za účelom inštalácie WebPay do Produkčnej prevádzky.
	2. Po úspešnej inštalácii WebPay do Produkčnej prevádzky Obchodník informuje SPPS cez e-mailovú adresu obchodnici@spps.sk o tejto skutočnosti. Pre účely tohto bodu je postačujúca emailová komunikácia z registrovanej e-mailovej adresy Obchodníka.
	3. V prípade, že Obchodník požaduje využitie WebPay na svojich ďalších internetových stránkach, je povinný požiadať SPPS o schválenie každej takejto internetovej stránky, pričom v tomto prípade, je postačujúca forma emailovej komunikácie z registrovanej e-mailovej adresy Obchodníka. SPPS nie je povinná vyhovieť žiadosti Obchodníka, ak nie sú splnené akékoľvek podmienky požadované SPPS. Obchodník môže požiadať o schválenie akéhokoľvek počtu internetových stránok, pričom pre každú internetovú stránku je Obchodník povinný podať osobitnú žiadosť o schválenie. V prípade, že SPPS internetovú stránku neschválila, Obchodník nie je oprávnený nainštalovať na nej aplikáciu WebPay. Porušenie tejto povinnosti predstavuje podstatné porušenie Zmluvy, o akceptácii, ktoré zakladá právo SPPS na odstúpenie od Zmluvy o akceptácii.- .
	4. Inštalácia WebPay na schválenej internetovej stránke Obchodníka bude prebiehať v súlade s bodmi 4.5 až 4.10 , pričom Obchodník za týmto účelom využije Inštalačný balíček pre Testovaciu a Produkčnú prevádzku, ktorý je poskytovaný pre každú stránku samostatne.
	5. Obchodník sa zaväzuje vykonať inštaláciu a prevádzku poskytnutej/tých WebPay v zmysle Zmluvy o akceptácii a Inštalačného balíčka. Obchodník zodpovedá za akúkoľvek škodu vzniknutú nedodržaním týchto podmienok kedykoľvek počas užívania WebPay.
	6. Obchodník sa zaväzuje nevykonávať akékoľvek zásahy do WebPay bez súhlasu SPPS, v opačnom prípade zodpovedá za vzniknuté škody. Pre vylúčenie pochybností sa táto skutočnosť nedotýka konfigurácie WebPay pre účely Testovacej prevádzky. Pre účely komunikácie v zmysle tohto bodu je postačujúca emailová komunikácia z registrovanej e-mailovej adresy Obchodníka.
	7. Obchodník zodpovedá za škody vzniknuté použitím WebPay spôsobené nesprávnym zaobchádzaním.
	8. Akékoľvek poruchy, nefunkčnosť alebo akékoľvek iné prevádzkové problémy WebPay sa zaväzuje Obchodník nahlasovať prostredníctvom Linky technickej podpory bezodkladne po ich zistení, pričom je povinný uviesť: WebPay, obchodné meno a príslušnú internetovú stránku. V prípade, ak Obchodník ohlási vzniknuté vady oneskorene alebo nezabezpečí potrebné podmienky a neposkytne dostatočnú súčinnosť na realizáciu opravy, SPPS nezodpovedá za prípadné škody tým vzniknuté.
	9. Obchodník sa zaväzuje poskytnúť SPPS alebo SPPS určenej osobe zabezpečujúcej servis a technickú podporu všetku potrebnú súčinnosť.
	10. Obchodník sa zaväzuje na základe budúcich požiadaviek SPPS vykonať úpravy svojich systémov tak, aby v prípade nutnosti upgradu WebPay zo zákonných dôvodov alebo iných nevyhnutných dôvodov bolo možné naďalej v plnom rozsahu prevádzkovať WebPay v systémovom prostredí Obchodníka. V prípade, ak Obchodník nevykoná nevyhnutnú úpravu svojich systémov v zmysle tohto bodu, SPPS negarantuje korektnú funkčnosť aplikácie WebPay, a SPPS má právo aplikáciu WebPay zablokovať.
	11. Obchodník je povinný zabezpečiť, aby nevznikla škoda nesprávnym použitím WebPay, chrániť WebPay pred vymazaním, poškodením pri prenose dát, úniku dát pri prenose citlivých údajov ako aj pred jej zneužitím. Obchodník je povinný aplikáciu WebPay udržiavať v prevádzkovom stave, v akom bola implementovaná na schválenú stránku internetového obchodu Obchodníka. Obchodník nesmie WebPay bez súhlasu SPPS premiestniť na iné predajné miesto/stránku a je povinný zabrániť prístupu nepovolanej osobe na manipuláciu s WebPay.
	12. Obchodník nesmie WebPay prenajať ani inak prenechať na užívanie tretej osobe.
	13. Obchodník nie je oprávnený meniť programové vybavenie a nastavenie jednotlivých technických parametrov WebPay.
	14. Obchodník nesmie svojvoľne zmeniť predmet svojej činnosti týkajúci sa poskytovaného tovaru alebo služby v internetovom obchode, než na ktorú mu bolo WebPay poskytnuté.
	15. Obchodník berie na vedomie, že zodpovedá za konanie osoby, ktorá implementuje WebPay na internetovej stránke Obchodníka ak zmení technické parametre WebPay alebo zasiahne akýmkoľvek spôsobom do systému evidencie údajov  WebPay. Takéto konanie sa považuje sa za hrubé porušenie zmluvných podmienok a Obchodník zodpovedá za škodu v plnej výške, ktorá mohla týmto konaním vzniknúť SPPS. SPPS má právo v takomto prípade odstúpiť od Zmluvy o akceptácii s účinnosťou ku dňu doručenia odstúpenia Obchodníkovi.
	16. Obchodník je oprávnený požiadať SPPS cez Linku technickej podpory bez zbytočného odkladu o zmenu alebo zrušenie ktoréhokoľvek bezpečnostného údaju v prípade jeho straty, odcudzenia alebo pri podozrení, že sa s ním oboznámila neoprávnená osoba, a to spôsobom podľa pokynov SPPS. Obchodník je súčasne povinný zabezpečiť, aby v prípade podozrenia na zneužívanie WebPay alebo podozrenia na zneužívanie boli vykonané všetky úkony smerujúce k upusteniu od takéhoto stavu alebo od činností porušujúcich právne predpisy alebo zmluvné dojednania s SPPS a tiež bezodkladne odstrániť následky takýchto činností. Obchodník sa zároveň zaväzuje nahlásiť zneužitie alebo podozrenie na zneužitie WebPay cez Linku technickej podpory.
1. **Licenčné podmienky**
	1. SPPS podpisom Zmluvy o akceptácii udeľuje Obchodníkovi súhlas na užívanie Mobilnej aplikácie/WebPay, a to v súlade s podmienkami uvedenými ďalej v tomto Článku (ďalej len „**Licencia**“). SPPS udeľuje Licenciu ako nevýhradnú a neprevoditeľnú.
	2. **Spôsob použitia Mobilnej aplikácie:**
		1. SPPS udeľuje Obchodníkovi súhlas na použitie Mobilnej aplikácie výlučne na jej inštaláciu a využitie na Zariadení za účelom prijímania Predplatených kariet na Akceptačných miestach Obchodníka pre účely realizácie Platieb Držiteľmi.
		2. Obchodník nie je oprávnený:
2. Mobilnú aplikáciu či jej jednotlivé časti kopírovať, modifikovať, spracovávať či akokoľvek meniť, vykonávať si spätnú analýzu, s výnimkou a v rozsahu činnosti, ktorá je výslovne povolená Autorským zákonom. Za modifikáciu u je považovaná aj jazyková úprava,ako aj inštalácia rozmnoženiny akoukoľvek formou.
3. Zahŕňať Mobilnú aplikáciu či jej časti akýmkoľvek spôsobom do vlastných produktov či produktov tretích osôb.
	1. **Spôsob použitia WebPay:**
		1. SPPS udeľuje Obchodníkovi súhlas výlučne na inštaláciu WebPay a jej  využitie na SPPS odsúhlasených webových stránkach Obchodníka za účelom prijímania Predplatených kariet na realizáciu Platieb Držiteľmi.
		2. Obchodník nie je oprávnený:
4. WebPay či jej jednotlivé časti kopírovať, modifikovať, spracovávať či akokoľvek meniť, vykonávať si spätnú analýzu, s výnimkou a v rozsahu činnosti, ktorá je výslovne povolená Autorským zákonom. Za modifikáciu je považovaná aj jazyková úprava ako aj inštalácia rozmnoženiny akoukoľvek formou.
5. Zahŕňať WebPay či jej časti akýmkoľvek spôsobom do vlastných produktov či produktov tretích osôb.
	1. **Rozsah Licencie**
		1. Obchodník je oprávnený využívať Licenciu na území Slovenskej republiky.
	2. **Doba trvania Licencie a výhradnosť Licencie**
		1. SPPS udeľuje Obchodníkovi Licenciu ako nevýhradnú, a to na časovo neobmedzené obdobie.
	3. **Nakladanie s Licenciou**
		1. Obchodník nie je oprávnený Licenciu akýmkoľvek spôsobom zverejniť či zdieľať, robiť predmetom zápožičky, robiť predmetom záložného či iného vecného práva, prenajímať, udeľovať podlicencie, či inak umožniť jej používanie treťou osobou,
		2. Obchodník nie je oprávnený udeliť súhlas na použitie Mobilnej aplikácie i WebPay tretej osobe (sublicencia).
		3. Zánikom Obchodníka Licencia udelená Zmluvou o akceptácii prechádza na právneho nástupcu Obchodníka.
		4. Obchodník môže mať nainštalovanú a využívať Mobilnú aplikáciu na neobmedzenom množstve Zariadení, ktoré boli riadne zaregistrované v súlade s článkom 3 týchto Podmienok.
		5. Obchodník môže mať nainštalovanú a využívať WebPay na neobmedzenom množstve webových stránok, ktoré boli riadne schválené SPPS v súlade s bodom 4.
	4. **Odmena za poskytnutie Licencie**
		1. SPPS udeľuje Obchodníkovi Licenciu bezodplatne.
		2. SPPS nie je zodpovedná za akékoľvek problémy alebo technické výpady telekomunikačných služieb, počítača alebo inej výbavy, či softvéru v spojení s používaním Mobilnej aplikácie/WebPay.
6. **Prijímanie Predplatených kariet Obchodníkom**
	1. Obchodník je povinný prijímať prostredníctvom Akceptačného zariadenia len Predplatené karty, ktorých špecifikácia je zverejnená na webovej stránke [www.spps.sk](http://www.spps.sk)
	2. Obchodník je povinný prijímať dohodnuté Predplatené karty v zmysle pokynov zobrazených na obrazovke Zariadenia.
	3. Obchodník je povinný prijímať na úhradu za ním poskytnuté tovary alebo služby Predplatené karty za rovnakých podmienok ako pri hotovostných úhradách.
	4. Bez písomného súhlasu SPPS nemôže Obchodník použiť na svojom Akceptačnom mieste Obchodníka Predplatené karty na výber hotovosti alebo iným spôsobom poskytovať Držiteľom hotovosť.
	5. Obchodník nesie plnú zodpovednosť za stratu, poškodenie, zničenie alebo odcudzenie Akceptačného zariadenia a zabezpečí jeho ochranu pred neoprávneným použitím alebo zneužitím na podvodné konanie.
	6. Obchodník je vždy povinný pri akceptácii Predplatených kariet:
		1. postupovať v zmysle technologických postupov a riadiť sa hláškami Akceptačného zariadenia,
		2. v prípade akceptácie cez Mobilnú aplikáciu manipulovať s Predplatenou kartou tak, aby Držiteľ na ňu videl,
		3. v prípade akceptácie cez Mobilnú aplikáciu vizuálne overiť, či predkladaná Predplatená karta spĺňa charakteristiky uvedené v schválenom dizajne Predplatenej karty, ktorý je zverejnený v súlade s bodom 6.1 týchto Podmienok a neprijať Predplatenú kartu, ktorá tieto náležitosti nespĺňa,
		4. v prípade akceptácie cez Mobilnú aplikáciu neprijať viditeľne poškodenú Predplatenú kartu a informovať Držiteľa o potrebe výmeny Predplatenej karty.
	7. V prípade, že má Obchodník pochybnosti o oprávnenosti držby Predplatenej karty, nezvyčajnom množstve a druhu nakupovaného tovaru alebo správaniu Držiteľa, je povinný požiadať Držiteľa o predloženie jeho preukazu totožnosti. Ak Držiteľ odmietne preukázať totožnosť, Obchodník je povinný odmietnuť realizáciu Platby prostredníctvom Predplatenej karty a kontaktovať SPPS cez Linku technickej podpory.
	8. Obchodník je povinný umiestniť nálepky a prípadný iný propagačný materiál týkajúci sa akceptácie Predplatenej karty dodaný SPPS, na viditeľnom mieste, aby bol Držiteľ informovaný o možnosti Platby príslušnou Predplatenou kartou. V prípade WebPay sa za splnenie tejto povinnosti považuje vyobrazenie Predplatenej karty a/alebo loga SKPAY na internetovej stránke Obchodníka pri voľbe spôsobu platby odsúhlasené SPPS.
	9. Obchodník má právo zmieňovať sa vo svojich reklamných materiáloch o akceptácii Predplatených kariet, avšak je povinný obsah a formu materiálov propagujúcich Platbu Predplatenými kartami konzultovať s SPPS. Logo SPPS/SK PAY musí zodpovedať pravidlám stanoveným spoločnosťou SPPS. Propagačný materiál a nálepky na označenie Akceptačného miesta Obchodníka, bude Obchodníkovi zaslaný poštou po aktivácii Akceptačného zariadenia. Dokumentácia k Mobilnej aplikácii, je zverejnená na Webovej stránke [www.spps.sk](http://www.spps.sk).
	10. Obchodník je povinný zabezpečiť všetky technické podmienky, aktuálnosť a správnosť informácií na strane Obchodníka, a to najmä: aktuálnosť adresy obchodnej prevádzky a aktuálnosť emailu zadaného Obchodníkom, aby v prípade zasielania Výpisov mohla SPPS túto službu Obchodníkovi poskytnúť; aktuálnosť Účtu Obchodníka – za účelom vysporiadania Platieb voči Obchodníkovi. V prípade nedodržania ustanovení podľa tohto bodu, SPPS nezodpovedá za riadne poskytovanie služieb v zmysle týchto Podmienok a Zmluvy o akceptácii.
	11. Obchodník nie je oprávnený po dobu platnosti Zmluvy o akceptácii ako aj po jej ukončení poskytovať informácie o Držiteľoch, ktorí realizovali Platby Predplatenou kartou na Akceptačnom mieste Obchodníka, o Platbách realizovaných Predplatenou kartou a o podmienkach Zmluvy o akceptácii tretím osobám s výnimkou, ak tak stanovuje zákon alebo iný všeobecne záväzných právny predpis.
		1. O zmenu Účtu Obchodníka alebo prevádzok Obchodníka je Obchodník oprávnený požiadať cez Linku technickej podpory. Zmeny identifikačných údajov Obchodníka je Obchodník oprávnený riešiť prostredníctvom tlačiva Žiadosť o zmenu/doplnenie Služby Poštová karta – Komerčná, priamo na poštách a Obchodník súčasne súhlasí, že v prípade jeho žiadosti o zmeny identifikačných údajov budú tieto zmeny zohľadnené aj v rámci zmluvného vzťahu so spoločnosťou SPPS v zmysle Zmluvy a zmluvného vzťahu so Slovenskou poštou, a.s. v zmysle Zmluvy o poskytnutí Prémiového programu Poštovej karty – Komerčnej a ďalších Služieb Slovenskej pošty, a.s. .
		2. SPPS je pred aktualizáciou údajov podľa bodu 6.11.1 oprávnená overiť príslušného žiadateľa.
	12. Obchodník nie je oprávnený uchovávať údaje o Predplatených kartách, s ktorými bola uskutočnená Platba na Akceptačnom zariadení.
	13. Obchodník sa zaväzuje, že na práva a povinnosti uvedené v týchto Podmienkach upozorní aj osoby, ktoré poveril na vykonávanie akceptácie Predplatených kariet.
7. **Autorizácia Platieb – Mobilná aplikácia**
	1. Platby prostredníctvom Mobilnej aplikácie sú automaticky autorizované po zosnímaní QR kódu. Ak Platba vyžaduje autorizáciu s PIN, Obchodník požiada Držiteľa o zadanie PIN na Zariadení v Mobilnej aplikácii. Obchodník berie na vedomie, že Platba môže byť obmedzená zmluvne dohodnutými limitmi.
	2. Výsledok autorizácie Platby je pridelenie Autorizačného kódu Autorizačným centrom. Pridelením Autorizačného kódu potvrdzuje Autorizačné centrum nasledovné skutočnosti:
		1. Existuje Predplatená karta s uvedeným Kartovým účtom,
		2. na Kartovom účte, ku ktorému je Predplatená karta vydaná je dostatok elektronických peňazí a nie je prekročený denný limit čerpania prostriedkov,
		3. Predplatená karta nie je zablokovaná.
	3. Pri akceptácii Predplatenej karty prostredníctvom - Mobilnej aplikácie je Obchodník povinný riadiť sa hláseniami na displeji Zariadenia.
8. **Autorizácia Platieb – WebPay**
	1. Platby prostredníctvom WebPay sú automaticky autorizované po zadaní čísla Predplatenej karty a PIN. Obchodník berie na vedomie, že Platba môže byť obmedzená zmluvne dohodnutými limitmi.
	2. Výsledok autorizácie Platby je povolenie alebo odmietnutie Platby z Autorizačného centra.
	3. Pri akceptácii Predplatenej karty –prostredníctvom WebPay je Obchodník povinný sa riadiť odpoveďami z Autorizačného centra.
9. **Zúčtovanie Platieb**
	1. SPPS sa zaväzuje uhradiť Obchodníkovi celkovú sumu všetkých Platieb uskutočnených Predplatenými kartami na Akceptačnom zariadení Obchodníka na Účet Obchodníka   poníženú o Poplatok SPPS a zľavu v prospech Držiteľa v zmysle bodu 10.2 týchto Podmienok v súlade s nasledujúcim:
		1. Za Platby realizované Držiteľmi prostredníctvom Predplatených kariet sa Obchodník a SPPS zaväzujú vyrovnávať saldo nasledujúcim spôsobom:
	2. SPPS sa zaväzuje zasielať na Účet Obchodníka sumu prostriedkov za všetky Platby realizované na Akceptačných miestach Obchodníka, a to vždy najneskôr do 2 pracovných dní po dni realizácie Platieb, pokiaľ prostriedky dosiahnu sumu v zmysle bodu 9.1.1/b
	3. Minimálny limit pre zasielanie prostriedkov z Účtu elektronických peňazí Obchodníka na Účet Obchodníka je definovaný v prílohe č.1.
		1. SPPS má právo zablokovať finančné prostriedky na Účte elektronických peňazí Obchodníka vedeného v SPPS v prípade, ak bola identifikovaná podvodná transakcia respektíve podozrivá aktivita Držiteľa na Akceptačnom mieste Obchodníka. Obchodník sa zaväzuje uhradiť náhradu škody, ktorá vznikla v súvislosti so zodpovednosťou za podvodnú respektíve podozrivú aktivitu, ktorá vznikla SPPS zo strany Obchodníka v zmysle týchto Podmienok, na ktorú má SPPS nárok.
		2. Obchodník zodpovedá SPPS za škodu, spôsobenú zaslaním nesprávnych podkladov ako aj porušením povinností mlčanlivosti.
		3. Pre vylúčenie pochybností sa podmienky vysporiadania Platieb s Obchodníkom v zmysle tohto článku Podmienok považujú za podmienky spätnej výmeny elektronických peňazí medzi Obchodníkom a spoločnosťou SPPS v súlade s § 80 ods. 12 zákona č. 492/2009 Z.z. o platobných službách a o zmene a doplnení niektorých zákonov.
	4. SPPS sa zaväzuje poskytovať Obchodníkovi denný výpis zrealizovaných Platieb vo formáte CSV.
10. **Poplatky**
	1. Obchodník súhlasí so zúčtovaním Poplatkov v zmysle prílohy č.1 týchto Podmienok z Účtu elektronických peňazí Obchodníka.
	2. Obchodník súhlasí s poskytnutím zľavy z každej Platby v zmysle prílohy č.1 týchto Podmienok, a to v prospech Kartového účtu vedeného k Predplatenej karte Držiteľa, ktorý Platbu realizoval. Zľava bude automaticky zúčtovaná Systémom SKPAY z Účtu elektronických peňazí Obchodníka.
	3. Obchodník súhlasí s tým, že Poplatok a zľava z Platby v zmysle bodov 10.1 a 10.2 týchto Podmienok sa zaokrúhľujú na celé eurocenty nahor.
11. **Reklamácie a sťažnosti**
	1. V prípade akýchkoľvek reklamácií týkajúcich sa služieb SPPS poskytovaných na základe týchto Podmienok, je Obchodník oprávnený zadať reklamáciu cez Linku technickej podpory.
	2. Ak Držiteľ reklamuje zakúpený tovar alebo poskytnuté služby, Obchodník nesmie odmietnuť výmenu tovaru iba z dôvodu, že Platba bola uskutočnená Predplatenou kartou. Pri uznaní reklamácie tovaru alebo služieb platených Predplatenou kartou, postupuje Obchodník podľa platných reklamačných predpisov.
	3. Zo sporov medzi Obchodníkom a Držiteľom, týkajúcich sa kvality tovaru alebo služieb platených prostredníctvom Predplatenej karty, nevyplývajú pre SPPS žiadne záväzky ani zodpovednosť.
	4. Ak Obchodník uzná reklamáciu Platby, v rámci dňa je oprávnený pôvodnú Platbu refundovať priamo cez Mobilnú aplikáciu / WebPay. Pokiaľ je reklamácia Platby cez Mobilnú aplikáciu uznaná neskôr ako v deň realizácie pôvodnej Platby, Obchodník je povinný vysporiadať Držiteľa mimo Systému SKPAY (napr. v hotovosti).
	5. Obchodník sa zaväzuje, že poskytne SPPS pri riešení sporu, iniciovaného SPPS alebo Držiteľom, všetky informácie a podporné doklady, súvisiace s platbami prostredníctvom Predplatenej karty, do siedmych [7] kalendárnych dní od obdržania reklamácie. V prípade ak Obchodník neposkytne tieto doklady v požadovanom rozsahu SPPS najneskôr do siedmych [7] kalendárnych dní alebo vôbec, SPPS je oprávnená požadovať od Obchodníka úhradu zmluvnej pokuty vo výške spornej sumy v zmysle tohto bodu a článku Zmluvy.
	6. V prípade, že sa chybne alebo vôbec nezaúčtuje Platba uskutočnená prostredníctvom Akceptačného zariadenia, i napriek tomu, že Platba bola realizovaná v súlade s ustanoveniami týchto Podmienok, má Obchodník právo reklamovať takúto transakciu. Reklamácia musí byť podaná písomnou formou, kde bude špecifikovaná sporná transakcia, najneskôr do 3 mesiacov od uskutočnenia Platby. Zároveň SPPS nenesie zodpovednosť za dodatočné nezúčtovanie reklamovanej transakcie v prípade, že v čase podania reklamácie Obchodníkom bola samotná Predplatená karta zrušená, prípadne Držiteľ s dodatočným zúčtovaním Platby nesúhlasí.
12. **Archivácia dokladov**
	1. Obchodník sa zaväzuje archivovať všetky kópie platobných dokladov o Platbách prostredníctvom Predplatenej karty cez Mobilnú aplikáciu počas piatich (5) rokov od dátumu uskutočnenia Platby a poskytnúť ich k nahliadnutiu kedykoľvek, ak o to SPPS požiada na podporu riešenia sporných transakcií, a to aj po ukončení platnosti a účinnosti Zmluvy. Po uplynutí doby archivácie je Obchodník povinný zabezpečiť skartáciu uvedených dokladov tak, aby údaje o číslach a Držiteľoch Predplatenej karty neboli čitateľné.
	2. Obchodník sa zaväzuje archivovať všetky údaje prichádzajúce z SKPAY pri realizácii platby cez WebPay v elektronickej podobe počas piatich (5) rokov od dátumu uskutočnenia Platby a poskytnúť ich k nahliadnutiu kedykoľvek ak o to SPPS požiada na podporu riešenia sporných Platieb, a to aj po ukončení platnosti a účinnosti tejto prílohy Zmluvy. Po uplynutí doby archivácie je SP povinná zabezpečiť nenávratné zmazanie všetkých údajov archivovaných v zmysle tohto bodu vo svojich systémoch.
13. **Ďalšie ustanovenia**
	1. Po uzatvorení Zmluvy o akceptácii je SPPS oprávnená propagovať Obchodníka Držiteľom Predplatenej karty, za účelom čoho Obchodník súhlasí s uverejnením svojich identifikačných údajov v rozsahu obchodné meno, predmet podnikania, názov a adresa prevádzky / prevádzok Obchodníka, webová stránka, kontaktný telefón na webových stránkach www.spps.sk, [www.postova-karta.sk](http://www.postova-karta.sk) a v bonusovom katalógu alebo iných propagačných materiáloch vydaných SP a/alebo SPPS.
	2. SPPS má v záujme predchádzania vzniku škody právo kedykoľvek zablokovať prevádzku Systému SKPAY (napr. vo vzťahu ku konkrétnej Mobilnej aplikácii / WebPay alebo celoplošne), a to na nevyhnutný čas za účelom vlastného Risk monitoringu bez predchádzajúceho upozornenia Obchodníka. SPPS sa zaväzuje následne bezodkladne o tejto skutočnosti ako aj o dôvodoch zablokovania informovať príslušnú kontaktnú osobu Obchodníka, pokiaľ tak neurobí pred blokáciou Systému SKPAY.
14. **Zodpovednosť za škodu**
	1. SPPS nezodpovedá za škodu spôsobenú okolnosťami vylučujúcimi zodpovednosť, a to najmä havárie, živelné pohromy, výpadky elektrickej energie, krízové situácie, epidémie, branná pohotovosť štátu a iných udalostí a technických problémov, ktoré SPPS nemá pod kontrolou a ktoré nemôže ovplyvniť.
	2. SPPS nezodpovedá za škodu, ktorá vznikla v dôsledku nefungovania telekomunikačných alebo iných služieb poskytovaných SPPS tretími osobami.
	3. SPPS nezodpovedá za nemožnosť prijímať Platby cez Mobilnú aplikáciu / WebPay z dôvodu technickej alebo inej poruchy alebo udalosti.
15. **Ukončenie Zmluvy o akceptácii**
	1. Zmluvu o akceptácii môže vypovedať ktorákoľvek zo Zmluvných strán bez udania dôvodu písomnou formou doručením druhej Zmluvnej strane. Výpovedná lehota je dvojmesačná a začína plynúť prvým dňom kalendárneho mesiaca nasledujúceho po doručení výpovede druhej Zmluvnej strane.
	2. Vypovedanie Zmluvy o akceptácii nemá vplyv na trvanie zmluvného vzťahu s SPPS v zmysle Zmluvy.
	3. Vypovedanie Zmluvy o akceptácii nemá vplyv na záväzky vzniknuté z plnenia Zmluvy o akceptácii pred jej vypovedaním. V dôsledku vypovedania Zmluvy o akceptácii sa Obchodník zaväzuje odstrániť všetky nálepky a propagačné materiály označujúce akceptovanie Preplatených kariet u Obchodníka. Odstránenie nálepiek a propagačných materiálov zabezpečí Obchodník najneskôr ku dňu ukončenia Zmluvy.
	4. Pri podstatnom porušení povinností uvedených v tejto Zmluve má SPPS právo okamžite odstúpiť, pričom za podstatné porušenie sa považuje najmä:
		1. ak Obchodník nedodrží podmienky akceptácie Predplatených kariet vyplývajúce zo Zmluvy o akceptácii vrátane jej príloh, a to najmä umožnením, resp. uskutočnením podvodných Platieb Predplatenou kartou a iných podvodných transakcií,
		2. v prípade koncentrácie neobvykle veľkého počtu transakcií vo vzťahu k Akceptačným miestam Obchodníka resp. podozrenia z podvodných aktivít Obchodníka alebo zamestnancov určených Obchodníkom na obsluhu Akceptačného zariadenia,
		3. v prípade znevýhodňovania Platieb Predplatenou kartou oproti iným formám úhrady,
		4. ak Obchodník dlhodobo aspoň počas 6 mesiacov po sebe nerealizuje prostredníctvom Akceptačného zariadenia žiadne Platby,
		5. ak Obchodník dlhodobo aspoň počas 6 mesiacov nedisponuje žiadnym Zariadením pre akceptáciu Predplatených kariet,
		6. ak bol podaný návrh na začatie konkurzu a vyrovnaní alebo v prípade vstupu Obchodníka do likvidácie.
16. **Záverečné ustanovenia**
	1. SPPS je oprávnená jednostranne aktualizovať ustanovenia obsiahnuté v týchto Podmienkach, Sadzobníku poplatkov nahradiť ich novým znením z dôvodu zlepšenia kvality služieb SPPS, v dôsledku zmeny obchodnej politiky SPPS, vývoja právneho prostredia a zmeny na finančnom a/alebo kapitálovom trhu. Zmeny je SPPS povinná sprístupniť Obchodníkovi minimálne 15 dni pred nadobudnutím ich účinnosti. Sprístupnené Podmienky, Sadzobník poplatkov platia odo dňa ich účinnosti v aktuálnom znení a sú pre Obchodníka záväzné. Pokiaľ nie je v Podmienkach uvedené inak, za deň účinnosti sa považuje deň nasledujúci po uplynutí lehoty na ich sprístupnenie v zmysle vyššie uvedeného.
	2. Ak Obchodník nesúhlasí so zmenou Podmienok, Sadzobníka poplatkov môže vyjadriť svoj nesúhlas, a to písomným oznámením doručeným SPPS najneskôr jeden pracovný deň pred účinnosťou takejto zmeny. Ak Obchodník v stanovenej lehote neoznámi SPPS svoj nesúhlas, alebo pokračuje vo využívaní služieb, takéto konanie Obchodníka sa považuje za vyjadrenie súhlasu so zmenou a právne vzťahy SPPS a Obchodníka sa riadia zmenenými ustanoveniami Podmienok, Sadzobníka poplatkov, odo dňa nadobudnutia účinnosti.
	3. Ak Obchodník v stanovenej lehote vyjadrí svoj nesúhlas so zmenou a nedôjde k uzatvoreniu samostatnej dohody o ukončení Zmluvy o akceptácii, je tento nesúhlas považovaný za výpoveď Zmluvy o akceptácii s tým, že výpoveď je účinná kalendárnym dňom predchádzajúcim dňu účinnosti zmeny. Posledný deň výpovednej lehoty je dňom splatnosti záväzkov Obchodníka vyplývajúcich zo Zmluvy o akceptácii, pokiaľ sa so  SPPS nedohodne inak. Práva a povinnosti nevysporiadané po tejto lehote sa po ukončení zmluvného vzťahu spravujú platnými Podmienkami, Sadzobníkom poplatkov až do ich úplného vysporiadania.
	4. Zmeny, ktoré nemajú za následok zmenu práv a povinností Obchodníka z už uzatvorenej Zmluvy o akceptácii alebo zmeny priamo vyvolané zmenou právnych predpisov je SPPS oprávnená vykonať bez ohľadu na vyššie uvedené s účinnosťou ku dňu sprístupnenia nového znenia Podmienok Obchodníkovi alebo k neskoršiemu dňu, ktorý SPPS uvedie v oznámení doručenom Obchodníkovi spolu s novým znením príslušných Podmienok. Ustanovenie bodu 16.1 týchto Podmienok sa pre tento prípad nepoužije.
	5. Tieto Podmienky nadobudli platnosť a účinnosť 23.11.2015.
	6. Pri zmene a doplnení týchto Podmienok je vydané ich úplné znenie so zapracovanými zmenami, ktoré nadobudli:

platnosť: 01.07.2016 a účinnosť 18.07.2016

**Príloha č.1**

**Podmienok pre akceptáciu Predplatených kariet vydaných spoločnosťou SPPS, a.s.**

**Limity**

Minimálny zostatok na Účte elektronických peňazí pre vysporiadanie Platieb 200,00 EUR

Denný limit vysporiadania Platieb 100,00 EUR

Obchodník môže požiadať o zmenu limitov prostredníctvom Linky technickej podpory.

**Poplatky**

Poplatok za pripojenie Zariadenia bezplatne

Poplatok za spracovanie Platieb 0,5% z objemu každej Platby

**Zľavy**

Zľava pre Držiteľa hradená Obchodníkom 0,5% z objemu každej Platby